钦定古今图书集成/明伦汇编/闺媛典/第330卷 > 姚氏妇杨氏
## 钦定古今图书集成/明伦汇编/闺媛典/第330卷 > 姚氏妇杨氏

按《魏书列女传》：姚氏妇杨氏者，阉人苻承祖姨也，家
贫无产业。及承祖为文明太后所宠贵，亲姻争求利
润，唯杨独不欲，常谓其姊曰：“‘姊虽有一时之荣，不若
妹有无忧之乐’。姊每遗其衣服，多不受彊与之，则云：
‘我夫家世贫，好衣美服，则使人不安’。与之奴婢，则云：
‘我家无食，不能供给’。终不肯受。常著破衣，自执劳事”，
时受其衣服多不著，密埋之，设有著者，污之而后服。
承祖每见其寒悴，深恨其母，谓不供给之。承祖乃遣
人乘车往迎之，则厉志不起，遣人强舁于车上，则大
哭言：“尔欲杀我也！”由是苻家内外，皆号为痴姨。及承
祖败，有司执其二姨至殿廷。一姨致法，以姚氏妇衣
裳敝陋，特免其罪。其识机，虽吕媭亦不过也。